**De câte ori spun DA**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*între linii\*

măsori distanța dintre stele

privirea-ți febrilă doar în spate privește ești geamănul meu dar

nu ai curaj să pui totul miză pe alb răvașe cu spaime sub prag îmi strecori

cu sărutul de iudă-n rucsac zborul nu mai înalță văzduhul

cioplești obstinat în magmă ca și în sângele gândului negocierea cu tine orbește

ca să pot citi runele ratării nu mai scot pietrele drumului

sap în mine fără odihnă nici o sete nu-ngrașă umbra lichidă

risipesc oglinzile carnivore din care chipul meu periodic dispare o faleză rămâne pustie

pentru tine gleznele au învățat să numere invers pașii timpului

nu mai întoarce pe dionis în piele el nu bea vin de-ntuneric

albastrul își trage zăbranic pe slova de ceruri

sabotor de nirvana

tot timpul rana pare că se deschide ca un clown se vopsește tăcerea

picioarele se descalță de tine

citesc silaba verde a vieții la granița dintre anotimpuri

răsturnarea trufiei în ochiul furtunii ridică noi poduri de sare

fără preaviz genunea trage cortina

primadonă sau figurație

sunet de flăcări în portative eterice scrie

rolul ne este cămașă

cel de nimeni văzut fixează reflectoarele

respirația se oprește o clipă

gongul începe să bată...